 भ्रश्टाचार कन्नै निब्बड़ने लेई होर तरीकाकार जिंदे च सतर्कता संगठन बी शामल न, च बी लोड़चदी स्वायत्तता दी कमीं ऐ की जे माननीय न्यायलय ते मंजूर होने दे बावजूद बी एह् राजनीतिक ते प्रशासनिक दखलंदाजी दी बजाह कन्नै एह् विकलांग होई जंदे न।  इक ब’रा पैह्‌‌ल्ले गै मानजोग न्यायालय नै नौकरशाहें, जनसेवकें ते राजनेताएं दे खलाफ भ्रश्टाचार दे आरोपें दे तैह्‌त अपराधिक मामले चलाए हे।  ऐसे कनून इक्कले कम्म नेईं करी सकदे हैन की जे प्रशासन गी चलाने आह्‌ले लोक बी भ्रश्ट न।  रिआसत जम्मू-कश्मीर पैह्‌ल्ले थमां गै देश दी दूई सब्भने थमां भ्रष्ठ रिआसत होने दा रूतबा हासल करी चुकी दी ऐ।  किश सर्वेक्षणें मताबक एह् शुरुआत उप्परा थमां हुंदी ऐ ते स्हाड़े कश छड़े साबका राजनेता ते नौकरशाह गै नै जेह्‌ड़े दूएं गी दोस देन च माहिर न।  मुफ्ती मोहम्मद सईद दे कार्यकाल दरान गै रिआसती जो आबदेही आयोग नै दम त्रोड़ी दित्ता हा ते इस्सी ओह् अधिकार हासल नेईं होई सके जिंदी बजाह कन्नै एह् सई चाल्ली कम्म करी सकै।  उंदे परैन्त ओहद्धा सांहभने आह्‌ले मुक्खमंत्री नै ते रिआसती जोआबदेही आयोग बक्खी होर बी खतरनाक रवैया इख्तियार कीता।  साबका मुक्खमंत्री गुलाम नबी आज़ाद नै अपने किश सैह्‌योगिएं गी बचाने लेई आयोग दी अजादी गी खत्म करने दी हर मुमकन कोशश कीती।  रिआसती दी नमीं गठबंधन सरकार बी एह्‌दे थमां बक्ख किश नेईं करा करदी ऐ।  नमीं सरकार दी गड्डी गी चलाने आह्‌ले उमर अब्दुल्ला गी अपने मंत्रिमंडल च दागी मंत्रिएं गी शामल करने लेई मजबूर कीता जा करदा ऐ ते गठबंधन दी राजनीति थमां इस गल्ला दी मेद करना बेकार ऐ जे उमर रिआसती जोआबदेही आयोग गी इक नमीं दिंजगी देंङन।  लोकें दे हितें गी धेआन च रक्खदे होई गठबंधन दी इस राजनीति थमां परै गैंहीं चुक्के जाने दी लोड़ ऐ।  मेद कीती जाई सकदी ऐ जे घट्ट थमां घट्ट गठबंधन सरकार सैक दे मुखिआ दी तपाश करूग ते जे ओह् सेई चाल्ली कम्म करी सकै ब मेद एह्‌दे थमां बधिऐ किश होर करने दी ऐ। 